
הכנסת העשרים
מושב שני
<פרוטוקול מס' 460>
מישיבת ועדת הכספים
יום שני, ט"ז באלול התשע"ו (19 בספטמבר 2016), שעה 13:00
<סדר היום:>
<צו היטלי סחר ואמצעי הגנה (היטל יבוא הנובע מהסכם העדפה)(הוראת שעה) (תיקון), התשע"ו - 2016>
נכחו:

<חברי הוועדה:> 
משה גפני – היו"ר
רחל עזריה

עודד פורר

<מוזמנים:> 

	יאיר שירן
	–
	מנהל מינהל תעשיות, משרד הכלכלה והתעשייה

	ציפי ברמץ
	–
	מנהלת תחום מזון, משרד הכלכלה והתעשייה

	תהילה ורון
	–
	תחום יבוא והיטלי סחר, הלשכה משפטית, משרד הכלכלה והתעשייה


לרשימת השדלנים שנכחו בדיון – ראו בקישור זה.

<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
רויטל יפרח
<צו היטלי סחר ואמצעי הגנה (היטל יבוא הנובע מהסכם העדפה)(הוראת שעה) (תיקון),> 
התשע"ו - 2016
<היו"ר משה גפני:>
צהרים טובים. אני מתכבד לפתוח את ישיבת ועדת הכספים. אנחנו רק ב"צו היטלי סחר ואמצעי הגנה (היטל יבוא הנובע מהסכם העדפה) (הוראת שעה) (תיקון), התשע"ו-2016. מה זה שר הכלכלה והתעשייה?
<תהילה ורון:>
ככה קוראים לו היום.

<היו"ר משה גפני:>
מה? אבל צריך לכתוב שר האוצר...

<עודד פורר (ישראל ביתנו):>
בכובעו כשר הכלכלה.

<תהילה ורון:>
לפי הנחיה של משרד המשפטים הוא חותם כל פעם בכובע הרלוונטי.
<היו"ר משה גפני:>
לא חשוב לי באיזה כובע הוא חותם, העיקר שיש לו כובע.
<רחל עזריה (כולנו):>
אותך לא ראינו עדין עם כובע.

<היו"ר משה גפני:>
רגע, זה שני צווים? 

<שלומית ארליך:>
זה צו אחד.

<היו"ר משה גפני:>
טוב, תציגו. מי מציג את זה?
<יאיר שירן:>
אני מנהל מנהל ותעשייה במשרד הכלכלה, ראש מנהל מכסות. אני אתייחס בכמה מילים לצד הכלכלי, ואחרי זה תהילה תציג את הצד המשפטי. כעיקרון, יש פה כוונה לבוא ולפתוח מכסה ליבוא של בקבוקים, מיץ ענבים בבקבוקים - - 

<היו"ר משה גפני:>
לתקופה מוגבלת.

<יאיר שירן:>
- - עד סוף השנה. הכוונה היא שזה ייכנס בקרוב. אני רק רוצה להזכיר שבמקביל – כי פתחנו בשנה וחצי האחרונה, בשנת שמיטה, גם מכסה גדולה מאד של מיץ ענבים בקונטיינרים עבור התעשייה המקומית. אתה מסתכל כאילו אני טועה?
<היו"ר משה גפני:>
לא מכיר.

<יאיר שירן:>
היתה מכסה שסוכמה בתיאום, יחד עם משרד החקלאות ומשרד האוצר. המטרה היא פה - כעיקרון, הצריכה בארץ היא משהו כמו 10,000,000 בקבוקים בשנה. יש איזו שהיא מכסה עם ארצות-הברית, והכוונה פה פשוט לבוא ולהגדיל אותה ל-100,000 בקבוקים נוספים.
<היו"ר משה גפני:>
טוב. עוד מישהו שרוצה?

<תהילה ורון:>
אני עורכת דין, רפרנטית של תחום יבוא והיטלי סחר במשרד הכלכלה והתעשייה. קודם כל, לשאלתך בנוגע למכתבים - מדובר כאן בצו היטלי סחר, כמו צווי היטלי סחר שאנחנו מכירים כבר. הוא טעון אישור של שר האוצר ולכן, אחד המכתבים שמצורפים לך זה בעצם האישור של שר האוצר לזה. מעבר לזה, מדובר בתיקון לצד היטלי סחר ואמצעי הגנה אצל יבוא הנובע מהסכם העדפה. התיקון הוא נקודתי, רק לשנת 2016. זהו.

<היו"ר משה גפני:>
טוב. חברי הכנסת, אתם רוצים לשתות מיץ ענבים? אבל בשמיטה היה דברים... טוב, לא חשוב.
<עודד פורר (ישראל ביתנו):>
מה ההכשר? 

<היו"ר משה גפני:>
רבותי, צו היטלי סחר ואמצעי הגנה (היטל יבוא הנובע מהסכם העדפה) (הוראת שעה) (תיקון), התשע"ו-2016. מי בעד אישור הצו ירים את ידו?

הצבעה
בעד – 3
נגד – אין
נמנעים – אין
הצו אושר.

<היו"ר משה גפני:>
הצו אושר, וזה כולל את שני הגורמים. תודה רבה. הישיבה נעולה. אני מודה לכם ושתהיה לכם שנה טובה.
<הישיבה ננעלה בשעה 13:22.>

